|  |  |  |  |
| --- | --- | --- | --- |
| Iktatószám: | 03873-0007/2018 | Iktatószám Önöknél: | ÚJL/2997-15/2018 |
| Előadó: | Cebula Tímea | Előadó Önöknél:  Melléklet: | 2 db térkép |

|  |  |
| --- | --- |
| Petrányi Tamás részére  polgármester  Újlengyel Község Önkormányzata  2724 Újlengyel Kossuth Lajos utca 69.  ujlengyel@ujlengyel.hu | Tárgy: Előzetes tájékoztatás kérés Újlengyel Község új településrendezési eszközeinek készítéséhez, válasz |

**Tisztelt Polgármester Úr!**

Tárgyi témában érkezett levelével kapcsolatban Igazgatóságunk az alábbi előzetes tájékoztatást adja:

**Vízrendezési szempontból:**

Tájékoztatjuk, hogy Újlengyel település közigazgatási területén elhelyezkedő vízgazdálkodási művek megoszlása a következő:

* Kizárólagos állami tulajdonú VIZIG kezelésű belvíz és kettősműködésű csatornák:

Duna-völgyi-főcsatorna (DVCS)

* Vegyes tulajdonú, kezelésű belvíz csatornák (állami, önkormányzati, magán):

U-V. csatorna

U-IV. csatorna

U-IV/a. csatorna

A fent megnevezett csatornák Igazgatóságunk Észak-Duna-völgyi belvízrendszeréhez tartoznak.

Vízügyi előírásaink *„a vízgazdálkodásról”* szóló **1995. évi LVII. törvény 4. § (1)-ban**, valamint *„a vizek hasznosítását, védelmét és kártételeinek elhárítását szolgáló tevékenységekre és létesítményekre vonatkozó szabályokról”* szóló **147/2010. (IV. 29.) Korm. rendeletben** foglaltak alapján:

* Felhívjuk a figyelmet, hogy a települési vízkár elhárítási tervet az önkormányzatnak - jogszabály által kijelölt módon - el kell készíteni, melyet az illetékes VIZIG-nek jóváhagyásra meg kell küldeni.
* A belterületről érkező csapadék-és csurgalék vizeket a főbefogadóig el kell vezetni, melynek tervezése során a befogadó csatorna kapacitását ellenőrizni kell, és amennyiben nem megfelelő, annak rendezését is be kell tervezni.
* Amennyiben a befogadó vízfolyás a beépítésből származó többletvizek befogadására nem képes, a beépítésre kerülő területen belül meg kell oldani a többlet csapadékvíz időszakos tározását (időszakos, vagy lokalizációs tározók).
* A kizárólagos állami tulajdonú vízfolyások, csatornák melletti 6-6 m-es, egyéb vízfolyás, csatorna esetében 3 - 3 m parti sáv nem építhető be. A partéltől számított 6 - 6 m, ill. 3 - 3 m távolságon belül építményt, fát, kerítést, bármilyen a fenntartást, esetleges védekezést akadályozó létesítményt elhelyezni tilos.
* A mély fekvésű, lefolyástalan területek, valamint belvízzel veszélyeztetett területek beépítése nem javasolt.
* Új utcák, telkek kialakításánál közterületen kell helyet biztosítani a vízelvezető árkoknak vagy zárt csatornáknak.

**Felszín alatti vízkészletek védelme vonatkozásában:**

Újlengyel község *„a felszín alatti vizek védelméről”* alkotott **219/2004. (VII. 21.) Korm. rendelet**, valamint *„a felszín alatti víz állapota szempontjából érzékeny területeken levő települések besorolásáról”* szóló **27/2004. (XII. 25.) KvVM rendelet** szerint érzékeny vízminőség-védelmi besorolású község.

Az Igazgatóságunkon rendelkezésre álló információk alapján a tervezési terület felszín alatti ivóvízbázis védőövezetet nem érint.

A községre eső felszín alatti víztestek lehatárolása, a víztestek állapotának besorolása, valamint a víztestek jó állapotba hozásával, illetve a víztestek jó állapotban tartásával kapcsolatos intézkedések megtalálhatók a *„Magyarország felülvizsgált, 2015. évi vízgyűjtő-gazdálkodási tervéről”* szóló **1155/2016. (III. 31.) Korm. határozatban és mellékleteiben**.

A vízgyűjtő-gazdálkodási tervben a víztestekre meghatározott környezeti célkitűzés a jó állapot elérése és fenntartása.

A hivatkozott 219/2004. (VII. 21.) számú Korm. rendelet 4. §-a szerint:

*„(1) Alapvető célkitűzésként legkésőbb a Kvt.-ben meghatározott időpontig el kell érni, hogy a felszín alatti víztestek állapota feleljen meg a jó állapot, azaz a jó mennyiségi és minőségi állapot követelményeinek.*

*(2) Az (1) bekezdésben foglaltak teljesülése érdekében úgy kell eljárni, hogy a felszín alatti vizek, illetve víztestek esetében:*

*a) azok állapota ne romoljon;*

*b) a tevékenység következtében kialakult jelentős és tartósan kedvezőtlen irányú állapotváltozás megforduljon;*

*d) a gyenge állapotú és a külön jogszabály szerinti kritériumok alapján veszélyeztetett helyzetűnek jellemzett víztestek állapota fokozatosan javuljon.”*

A fenti jogszabályi előírások teljesülésének feltétele a szennyezőanyagok talajba és felszín alatti vizekbe való bejutásának megakadályozása, a keletkező szennyvizek és tisztított szennyvizek ártalommentes, nem szikkasztással történő elhelyezésének megoldása.

Gondoskodni kell a továbbá a keletkező csapadékvizek elvezetésének és elhelyezésének ártalommentes megoldásáról.

Továbbá felhívjuk a figyelmet, hogy Újlengyel területén a talajvíz szintje 2-10 m között várható. A terepszint alatti beépítések esetén figyelemmel kell lenni a talajvíz akadálytalan áramlásának biztosítására.

**Víziközművek vonatkozásában:**

A rendelkezésünkre álló információk alapján Újlengyel önálló szennyvíz elvezetési agglomeráció. A település ivóvízzel 100%-ban ellátott és a lakosok 95%-a rá is kötött a hálózatra. A településen a szennyvíz elvezető hálózat kiépült. A településen szennyvíztisztító telep üzemel, hidraulikai terhelése a 2017. évi adatok alapján alacsony, 50 százalékos, a szennyvíz hálózatra a lakosok 80%-a kötött rá eddig.

Felhívjuk a figyelmet, hogy a későbbiekben tervezett fejlesztések közmű igényeinek kielégítésére és a meglévő rendszereket érintő változásokhoz - meglévő kapacitások megfelelősége, csatlakozási pontok, befogadók rendelkezésre állása - kapcsolódóan a közműkontingenseket (vízvezeték és közcsatorna hálózatot) érintő módosításokhoz szükséges a közmű üzemeltetők hozzájárulási nyilatkozatainak beszerzése.

**A kiépült szennyvízcsatorna hálózatra történő rákötések ösztönzése vízminőség-védelmi szempontból kiemelten fontos, tekintettel arra, hogy a lakosságnak 80% kötött rá a csatornahálózatra.**

A fejlesztési területen keletkezett, burkolt felületekről elfolyó olajjal szennyeződő csapadékvizek előtisztítást követően vezethetők a befogadóba. A befogadóba vezetett tisztított csapadékvíz minőségének meg kell felelnie *„a vízszennyező anyagok kibocsátásaira vonatkozó határértékekről és alkalmazásuk egyes szabályairól”* szóló **28/2004. (XII. 25.) KvVM rendeletben** foglaltaknak. Az olajfogóban kiszűrt olaj veszélyes hulladéknak minősül. Az üzemeltetés során keletkező veszélyes hulladékok gyűjtésénél, ártalmatlanításánál *„a veszélyes hulladékkal kapcsolatos egyes tevékenységek részletes szabályairól”* szóló **225/2015. (VIII. 7.) Korm. rendelet** előírásaiban foglaltakat be kell tartani.

A tervezés során, a fentieken kívül, a vízgazdálkodási érdekek érvényesítésének szempontjából az alábbi jogszabályok előírásainak betartására hívjuk fel a figyelmet:

* *„a környezet védelmének általános szabályairól*” szóló **1995. évi LIII. Törvény**;
* *„a vízgazdálkodási hatósági jogkör gyakorlásáról”* szóló **72/1996. (V.22.) Korm. rendelet**;
* *„a víziközmű-szolgáltatásról szóló 2011. évi CCIX. Törvény egyes rendelkezéseinek végrehajtásáról”* szóló **58/2013. (II.27.) Korm. rendelet;**
* *„a vízszennyező anyagok kibocsátásaira vonatkozó határértékekről és alkalmazásuk egyes szabályairól”* szóló **28/2004.(XII. 25.) KvVM rendelet**;
* *„a nagyvízi meder, a parti sáv, a vízjárta és a fakadó vizek által veszélyeztetett területek használatáról, hasznosításáról, valamint a folyók esetében a nagyvízi mederkezelési terv készítésének rendjére és tartalmára vonatkozó szabályokról”* szóló **83/2014. (III. 14.) Korm. rendelet**;
* *„a vizek hasznosítását, védelmét és kártételeinek elhárítását szolgáló tevékenységekre és létesítményekre vonatkozó műszaki szabályokról”* szóló **30/2008. (XII. 31.) KvVM rendelet;**
* *„a földtani közeg és a felszín alatti vízszennyezéssel szembeni védelméhez szükséges határértékekről és a szennyezések méréséről”* szóló **6/2009 (IV. 14.) KvVM - EüM - FVM együttes rendelet**.

Tájékoztatjuk, hogy az *„Országos Területrendezési Tervről”* szóló **2003. évi XXVI. törvény (OTrT) 3/7. melléklete** alapján Újlengyel közigazgatási területét érinti az Országos vízminőség-védelmi terület övezete, továbbá a *„Pest Megye Területrendezési Tervéről”* szóló **5/2012. (V.10.) önkormányzati rendelet** **3.11. melléklete** alapján a település belvízzel is veszélyeztetett. A lehatárolásokat tartalmazó térképeket levelünk mellékleteként csatoljuk.

Fentieken túl tájékoztatjuk, hogy az Igazgatóságunk működési területéhez tartozó településrendezési és településfejlesztési eszközök módosításával kapcsolatos eljárásokban szakvéleményünket az **Országos Vízügyi Főigazgatóság** (OVF) kijelölése és meghatalmazása alapján adjuk ki. Jelen levelünk tehát mind az OVF, mind pedig Igazgatóságunk tárgyi témában kelt előzetes tájékoztatását tartalmazza.

A véleményezésre készült terveket, dokumentációkat elegendő elektronikusan megküldeni Igazgatóságunk részére.

Az eljárásban továbbra is részt kívánunk venni.

Budapest, 2018. november 9.

Üdvözlettel:

Szilágyi Attila

igazgató